આમ, વિવિધ પ્રતિભાવો હોવા છતાં જે વ્યક્તિને પોતાની પ્રવૃત્તિમાં દિલથી રસ છે એવા માણસો કોઈની પરવા કરતા નથી કે સારા-નરસા ઉદ્ગારો થકી અટકતા નથી. પોતે જે શોખ કે પ્રવૃત્તિમાં મનથી લગાવ ધરાવે છે એની પરિપૂર્તિ માટે એ સતત મંડ્યા રહેશે. તેમના પુરુષાર્થમાં સાતત્યનું લક્ષણ એ ચાલકબળ હોય છે. એમાં અટકવાનું ભયસ્થાન હોતું નથી. માણસમાત્ર તેની મનગમતી પ્રવૃત્તિમાંથી નિજાનંદ તો સામાન્ય રીતે મેળવી લેતો હોય છે. એ સિવાય જો એમાંથી આજીવિકા માટેનો પ્રશ્ન કે નાણાકીય લાભ મળતો થાય તો એની સાર્થકતા વધી જાય છે. માણસ વધારે સજ્જતાથી અને પ્રોફેશનલ સ્ટાઇલથી એમાં લાગી જાય છે. આ બધું હોવા છતાં એને એક બાબતની સતત તલાશ છે અને એ કોઈકના સદ્ભાવ માટેની હોય છે.